নরেন্দ্র মোদী সরকারের অন্তবর্তী বাজেট নিয়ে প্রশ্ন তুলে দিলেন মুখ্যমন্ত্রী মমতা বন্দ্যোপাধ্যায়। তাঁর দাবি, ভোটের আগে এই ধরনের ঘোষণা করতে পারে না কেন্দ্রীয় সরকার। আয়কর ছাড়-সহ বাজেটের সব ঘোষণার বাস্তবায়ন নিয়েই প্রশ্ন তুলেছেন মুখ্যমন্ত্রী। তাঁর প্রশ্ন, এই সরকার না থাকলে তাদের এই ঘোষণাগুলি কার্যকর হবে কী করে? এক নজরে দেখে নিন, কী কী প্রশ্ন তুললেন বাংলার মুখ্যমন্ত্রী— 
• আমি অর্থনীতিবিদ নই, কিন্তু যেটুকু বুঝছি, তাতে অর্থনৈতিকভাবে ধ্বংসের দিকে এগোচ্ছে দেশ। 
• এই সরকারের কোনও নৈতিক অধিকার নেই পাঁচ বছরের বাজেট পেশ করার। এই সরকার তো থাকবেই না। গত সাড়ে চার বছরে করল না কেন? এই বাজেট মেয়াদ উত্তীর্ণ বাজেট।
• এত মরিয়া হয়ে উঠেছে যে, কৃষকদের জন্য এখন এ সব ঘোষণা করছে। যা আজকে এরা বলছে, আমার সরকার তা ইতিমধ্যেই কৃষকদের জন্য সরকার চালু করে দিয়েছে।
• এর পরে কিছুই করবে না, শুধু মোদীর ছবি দিয়ে প্রচার করবে। কৃষকদের প্রতারণা করছে এই সরকার।

এই বিষয়ে অন্যান্য খবর

আর আয়কর দিতে হবে না, মধ্যবিত্তকে খুশি করতে বড় অস্ত্র মোদী সরকারের


• স্বচ্ছ ভারত মিশনে এরা বরাদ্দ কমিয়েছে। এক বছরে ২ কোটি চাকরি কমেছে। স্কিল ডেভেলপমেন্ট প্রকল্পে তিরিশ শতাংশ বরাদ্দ কমেছে।
• ভোটের আগে এই বাজেটের ঘোষণাগুলির কোনও অর্থ নেই। আয়করে এত ছাড়ের কথা বলছে, টাকা আসবে কোথা থেকে?
• রাজ্যকে বাদ দিয়ে কৃষির মতো যৌথ তালিকাভুক্ত বিষয় নিয়ে একা কোনও ঘোষণা করতে পারে না কেন্দ্রীয় সরকার, এই সরকার তাই করছে।
• এই বাজেটের আসল উদ্দেশ্য মানুষকে প্রতারণা করা। কারণ বিজেপি নিজেও জানে যে, ওরা আর ক্ষমতায় থাকবে না। চিট ফান্ড কোম্পানির মতোই এই সরকার মানুষকে প্রতারণা করছে। 
• আমি তো ভেবেছিলাম, আজকেই পনেরো লক্ষ টাকা দিয়ে দেবে সবাইকে, ভোটের আগে তো প্রতিশ্রুতি দিয়েছিল।
• আমাদের কৃষকদের ক্ষতিপূরণের টাকা ওদের দিতে হবে না। আমরা ইতিমধ্যেই ‘কিষান বন্ধু’ প্রকল্প চালু করে দিয়েছি।
• ক্ষমতার এমন অপব্যবহার কোনওদিন কেউ করেনি। এই সরকার দেশের পক্ষে বিপজ্জনক।